Eventyrstua barnahage ligger i Gunnar Schjelderups vei Nydalen. Foto: Karl Andreas Kjelstrup
Bydelen har vært på tilsyn i barnehagen, og nå har saken havnet hos Fylkesmannen.
Sist oppdatert: 05.09.2019 kl 12:50
NYDALEN: Eventyrstua barnehage har holdt til i Nydalen i flere år, helt siden 2008. Som følge av en klage fra en forelder i barnehagen, foretok bydelsadministrasjonen et varslet tilsyn i barnehagen, et tilsyn etter miljørettet helsevern etter følgende paragrafer i forskriften: §14 Sikkerhet og helsemessig beredskap,§ 9 Utforming og innredning og § 10 Muligheter for aktivitet og hvile med videre.
I forbindelse med tilsynet ble også leke- og oppholdsarealet målt opp. Bydelen, ved bydelsoverlege Bjørn Sletvold, konkluderte med at leke- og oppholdsarealet er mindre enn oppgitt.
Ifølge bydelens oppmåling er leke og oppholdsarealet på 308 kvadratmeter, mens barnehagen, som er en del av Norlandiagruppen - oppgir 406 kvadratmeter.
Eventyrstua barnahage er drevet av Norlandia-kjeden. Foto: Karl Andreas Kjelstrup
Uenigheten ligger i hva som kan regnes med av leke- og oppholdsareale. Barnehagen har klaget bydelens konklusjon og vedtak inn for Fylkesmannen i sommer, og der ligger saken nå.
Barnehagen forteller:
– Eventyrstua barnehage fikk ved opprinnelig søknad i 2008 godkjent et areal på 406 kvadratmeter, samt ved re-godkjenning i 2011. Etter stedlig tilsyn før sommeren i barnehagen og med oppmåling, mener Bydelsoverlegen at barnehagens areal er 308 kvadratmeter. Vi har derfor foretatt en kontrolloppmåling av barnehagen. Vår oppmåling bekrefter at Eventyrstua barnehage har et areal på 406 kvadratmeter. Vi forstår det slik at avviket mellom arealoppmålingene skylles at bydelen mener at det fulle arealet vi har lagt til grunn ikke er egnet som leke- og oppholdsareal, forteller Kristin Voldsnes, leder for Norlandia Barnehagene.
– Vi mener imidlertid at det fulle arealet - på 406 kvadratmeter - er egnet til lek og opphold. De ulike rommene i barnehagen benyttes aktivt i barnas aktiviteter, og hvert rom er en viktig del i barnehagens pedagogiske opplegg. For å komme bydelen i møte, har vi også iverksatt tiltak for å tilrettelegge enda bedre for lek og opphold i barnehagens arealer. Disse arbeidene er påbegynt, og er ventet ferdigstilt om noen uker.
Eventyrstua barnehage ligger i Nydalen. Foto: Karl Andreas Kjelstrup
På barnehagens nettside opplyses det at barnehagen har 100 barn. I Kunnskapsdepartementets veiledende norm for leke- og oppholdsareal, står det blant annet følgende: Veiledende norm for barns lekeareal inne er fire kvadratmeter netto per barn over tre år og om lag 1/3 mer (rundt 5,3 kvadratmeter) per barn under tre år. Utearealet i barnehagen bør være om lag seks ganger så stort som leke og oppholdsarealet inne. til dette arealet regnes ikke parkeringsplass, tilkjørselsveier og lignende.
– Hva som faktisk er egnet
Bydelsoverlege Bjørn Sletvold kommenterer følgende i saken:
– Sakens kjerne er uenighet rundt oppmåling av inneareal og hvordan lov og forskrift skal tolkes vedrørende definisjon over hva som faktisk forstås som egnet leke- og oppholdsareal, som kravene om funksjon, størrelse og dagslys. At barnehagens leke- og oppholdsareale har blitt registrert til å være 406 kvadratmeter er basert på barnehagens angivelse, og viser at det ikke har blitt utført tilstrekkelig kontroll på dette i tidligere år. I motsetning til barnehagen opplever vi ikke at deler av kjøkken, garderobe og realfagsrom er i en slik stand og tilrettelagt, at det kan regnes som en del av leke og oppholdsareal, slik barnehagen har gjort.
– Større arealer betyr jo at man kan ta inn flere barn i barnehagen, det er jo også forskjell på hvor mange barn man kan ha i en barnehage, ut fra alder. Det er fint at Fylkesmannen nå skal gjøre en vurdering av saken, som vil gi føringer for om vi skal trekke tilbake godkjenning av barnehagen, eller ikke. Et sted må grensen gå, i forhold arealer og det å skulle fremme trivsel og helse i barnehagen.
– Kan det være flere barnehager i bydelen, hvor det ikke har blitt kontrollert tilstrekkelig om leke- og oppholdsarealet nettopp er et velfungerende leke- og oppholdsareal, i forhold til antall barn i barnehagen?
– Ja det kan være. Og vi har nå en plan på hvordan vi skal jobbe opp mot dette fremover, i forhold til å sikre at barnehagene innfrir forskriften om miljørettet helsevern, blant annet når det gjelder tilstrekkelig areal i forhold til antall barn og alder på barna.